Geldskieter glo met Sassa-kaarte, ID’s betrapArgieffoto ŉ Geldskieter van Matolesville in Roodepoort, Johannesburg, is by ŉ Absa-kitsbank in die middestad van Roodepoort in hegtenis geneem nadat sy met 46 Sassa-kaarte, R12 748 in kontant en 49 identiteitsdokumente betrap is. “Die vrou word tans by die Roodepoort-polisiestasie aangehou en sal Maandag in die Roodepoort-landdroshof verskyn vir haar aansoek om borgtog,” het die Suid-Afrikaanse Agentskap vir Maatskaplike Sekerheid (Sassa) in ŉ verklaring gesê. “Ons doen ŉ beroep op die publiek om bedag te wees en hul Sassa-kaarte en persoonlike kodes veilig te hou en nie met enigiemand te deel nie. Hou ook in gedagte dat dit onwettig is om jou Sassa-kaart vir enige geldskieter te gee in ruil vir ŉ lening.”